# ᱨᱚᱵᱤᱞᱟᱞ ᱴᱩᱰᱩ

| ᱨᱚᱵᱤᱞᱟᱞ ᱴᱩᱰᱩ |
| --- |
| ᱨᱚᱵᱤᱞᱟᱞ ᱴᱩᱰᱩ, ᱟᱡᱟᱜ *ᱯᱟᱹᱨᱥᱤ ᱠᱷᱟᱹᱛᱤᱨ* ᱯᱩᱛᱷᱤ ᱠᱷᱚᱱ |
| ᱡᱟᱱᱟᱢ ᱧᱩᱛᱩᱢ ᱡᱟᱱᱟᱢ ᱢᱟᱹᱦᱤᱛ  ᱟᱨ  ᱡᱟᱱᱟᱢ ᱴᱷᱟᱶ | ᱒᱑ ᱰᱤᱥᱮᱢᱵᱚᱨ ᱑᱙᱔᱙ ᱱᱳᱣᱟᱲᱟ, ᱵᱳᱦᱟᱨᱠᱩᱞᱤ, ᱠᱟᱞᱱᱟ, ᱵᱚᱨᱫᱷᱚᱢᱟᱱ, ᱯᱚᱪᱷᱤᱢ ᱵᱟᱝᱞᱟ, ᱥᱤᱧᱚᱛ |
| ᱜᱩᱨ | ᱔ ᱡᱩᱱ ᱒᱐᱒᱖ (᱗᱖ ᱩᱢᱮᱨ) |
| ᱫᱤᱥᱚᱢᱤᱭᱟᱹ | ᱥᱤᱧᱚᱛᱤᱭᱟᱹ |
| ᱠᱟᱹᱢᱤ | ᱚᱱᱚᱞᱤᱭᱟᱹ, ᱜᱟᱭᱟᱱᱤᱭᱟᱹ, ᱵᱮᱝᱠ ᱪᱟᱪᱞᱟᱣᱤᱡ |
| ᱥᱤᱨᱯᱷᱟᱹ | ᱥᱟᱶᱦᱮᱫ ᱮᱠᱟᱰᱮᱢᱤ ᱥᱤᱨᱯᱷᱟᱹ (᱒᱐᱑᱕) ᱯᱚᱫᱽᱢᱚᱥᱨᱤ (᱒᱐᱒᱖) |

**ᱨᱚᱵᱤᱞᱟᱞ ᱴᱩᱰᱩ** (᱒᱑ ᱰᱤᱥᱮᱢᱵᱚᱨ ᱑᱙᱔᱙ – ᱔ ᱡᱩᱱ ᱒᱐᱒᱖) ᱫᱚ ᱥᱤᱧᱚᱛ ᱫᱤᱥᱚᱢ ᱨᱤᱱᱤᱡ ᱢᱤᱫ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱯᱟᱹᱨᱥᱤ ᱚᱱᱚᱞᱤᱭᱟᱹ, ᱟᱨ ᱥᱟᱶᱦᱮᱫᱤᱭᱟᱹ ᱛᱟᱦᱮᱸ ᱠᱟᱱᱟᱭ᱾ ᱩᱱᱤ ᱫᱚ ᱯᱚᱪᱷᱤᱢ ᱵᱟᱝᱞᱟ ᱨᱮ ᱥᱮᱱᱴᱨᱟᱞ ᱵᱮᱝᱠ ᱚᱯᱷ ᱤᱱᱰᱤᱭᱟ ᱨᱮ ᱜᱚᱲᱚ ᱪᱟᱪᱞᱟᱣᱤᱡ ᱞᱮᱠᱟᱛᱮᱭ ᱠᱟᱹᱢᱤ ᱠᱟᱱ ᱛᱟᱦᱮᱸᱫ ᱟᱨ ᱚᱸᱰᱮ ᱠᱷᱚᱱ ᱜᱮᱭ ᱡᱤᱨᱟᱹᱣ ᱟᱠᱟᱱᱟ᱾ ᱥᱟᱱᱛᱟᱲᱤ ᱥᱟᱶᱦᱮᱫ ᱨᱮ ᱟᱡᱟᱜ ᱚᱥᱚᱢᱵᱷᱚᱵᱽ ᱮᱱᱮᱢ ᱠᱷᱟᱹᱛᱤᱨ ᱩᱱᱤ ᱫᱚ ᱒᱐᱑᱕ ᱥᱟᱞᱮ ᱨᱮ ᱟᱡᱟᱜ *ᱯᱟᱹᱨᱥᱤ ᱠᱷᱟᱹᱛᱤᱨ* ᱜᱟᱭᱟᱱ ᱞᱟᱹᱜᱤᱫ ᱥᱟᱦᱤᱛᱭᱚ ᱮᱠᱟᱰᱮᱢᱤ ᱥᱤᱨᱯᱷᱟᱹ ᱧᱟᱢ ᱟᱠᱟᱫᱼᱟ᱾ ᱤᱱᱟᱹ ᱛᱟᱭᱚᱢ ᱒᱐᱒᱖ ᱥᱟᱞᱮ ᱨᱮ, ᱥᱟᱶᱦᱮᱫ ᱟᱨ ᱥᱮᱪᱮᱫ ᱨᱮ ᱟᱡᱟᱜ ᱮᱱᱮᱢ ᱞᱟᱹᱜᱤᱫ ᱥᱤᱧᱚᱛ ᱥᱚᱨᱠᱟᱨ ᱯᱟᱦᱴᱟ ᱠᱷᱚᱱ ᱵᱷᱟᱨᱚᱛ ᱨᱮᱱᱟᱜ ᱯᱩᱱᱟᱜ ᱡᱚᱛᱚ ᱠᱷᱚᱱ ᱢᱟᱨᱟᱝ ᱱᱟᱜᱟᱨᱤᱭᱟᱹ ᱥᱤᱨᱯᱷᱟᱹ, ᱯᱚᱫᱽᱢᱚᱥᱨᱤ ᱛᱮᱠᱚ ᱢᱟᱹᱱ ᱦᱟᱞᱟᱝ ᱟᱠᱟᱫᱮᱭᱟ᱾

## ᱮᱛᱚᱦᱚᱵ ᱡᱤᱭᱚᱱ

ᱴᱩᱰᱩ ᱟᱜ ᱡᱟᱱᱟᱢ ᱫᱚ ᱒᱑ ᱰᱤᱥᱮᱢᱵᱚᱨ ᱑᱙᱔᱙ ᱨᱮ ᱯᱚᱪᱷᱤᱢ ᱵᱟᱸᱜᱽᱞᱟ ᱯᱚᱱᱚᱛ ᱵᱚᱨᱫᱷᱚᱢᱟᱱ ᱦᱚᱱᱚᱛ ᱨᱮᱱᱟᱜ ᱠᱟᱞᱱᱟ ᱛᱷᱟᱱᱟ ᱨᱮᱭᱟᱜ ᱵᱳᱦᱟᱨᱠᱩᱞᱤ ᱰᱟᱠ ᱚᱲᱟᱜ ᱨᱮᱭᱟᱜ ᱱᱳᱣᱟᱲᱟ ᱟᱹᱛᱩ ᱨᱮ ᱦᱩᱭ ᱞᱮᱱᱟ ᱛᱟᱦᱮᱸᱫ᱾ ᱟᱯᱟᱛ ᱧᱩᱛᱩᱢ ᱫᱚ ᱨᱟᱢᱮᱥᱥᱚᱨ ᱴᱩᱰᱩ ᱟᱨ ᱟᱭᱳ ᱫᱚ ᱵᱟᱥᱚᱱᱤ ᱴᱩᱰᱩ᱾

### ᱚᱞᱚᱜ ᱯᱟᱲᱦᱟᱜ

ᱨᱚᱵᱤᱞᱟᱞ ᱟᱜ ᱚᱞᱚᱜ ᱯᱟᱲᱦᱟᱜ ᱫᱚ ᱟᱹᱛᱩ ᱤᱥᱠᱩᱞ ᱠᱷᱚᱱ ᱜᱮ ᱮᱦᱚᱵ ᱞᱮᱱᱟ᱾ ᱛᱟᱭᱚᱢ ᱛᱮ ᱵᱟᱫᱞᱟ ᱦᱟᱭ ᱤᱥᱠᱩᱞ ᱨᱮᱠᱚ ᱵᱷᱩᱨᱛᱤ ᱞᱮᱫᱮᱭᱟ᱾ ᱱᱚᱸᱰᱮ ᱠᱷᱚᱱ ᱜᱮ ᱩᱱᱤ ᱫᱚ ᱑᱙᱖᱙ ᱥᱮᱨᱢᱟ ᱨᱮ ᱥᱟᱬᱮᱥ ᱥᱟᱛᱟᱢ ᱨᱮ ᱦᱟᱭᱟᱨ ᱥᱮᱠᱮᱱᱰᱟᱨᱤ ᱮ ᱯᱟᱥ ᱞᱮᱫᱟ᱾ ᱥᱟᱬᱮᱥ ᱨᱮ ᱞᱟᱥᱮᱨ ᱦᱟᱛᱟᱝ ᱯᱟᱹᱴᱷᱩᱣᱟᱹ ᱨᱚᱵᱤᱞᱟᱞ ᱫᱚ ᱑᱙᱗᱒ ᱥᱮᱨᱢᱟ ᱨᱮ ᱠᱟᱞᱱᱟ ᱠᱚᱞᱮᱡᱽ ᱠᱷᱚᱱ ᱵᱤ.ᱮᱥᱥᱤ ᱮ ᱯᱟᱥ ᱞᱮᱫᱟ᱾ ᱚᱱᱟ ᱛᱟᱭᱚᱢ ᱟᱫᱚ ᱵᱟᱭ ᱯᱟᱲᱦᱟᱣ ᱫᱟᱲᱮ ᱟᱠᱟᱱᱟ᱾

## ᱠᱟᱹᱢᱤ ᱡᱤᱭᱚᱱ

ᱯᱚᱪᱷᱤᱢ ᱵᱟᱝᱞᱟ ᱨᱮᱱ ᱮᱠᱟᱭᱩᱱᱴᱮᱱᱴ ᱡᱮᱱᱟᱨᱮᱞ ᱞᱮᱠᱟᱛᱮ ᱠᱟᱹᱢᱤ ᱡᱤᱭᱚᱱ ᱮᱦᱚᱵ ᱞᱮᱱ ᱛᱟᱭᱟ᱾ ᱛᱟᱭᱚᱢ ᱛᱮ ᱚᱱᱟ ᱠᱟᱹᱢᱤ ᱵᱟᱹᱜᱤ ᱠᱟᱛᱮ ᱵᱮᱝᱠ ᱠᱟᱹᱢᱤ ᱨᱮᱭ ᱵᱚᱞᱚ ᱮᱱᱟ᱾ ᱠᱟᱹᱢᱤ ᱤᱭᱟᱹ ᱛᱮᱜᱮ ᱠᱚᱞᱠᱟᱛᱟ ᱥᱟᱶ ᱟᱹᱰᱤ ᱫᱤᱱ ᱨᱮᱭᱟᱜ ᱥᱟᱹᱜᱟᱹᱭ ᱢᱮᱱᱟᱜ ᱛᱟᱭᱟ᱾ ᱱᱚᱣᱟ ᱥᱟᱹᱜᱟᱹᱭ ᱜᱮ ᱟᱡᱟᱜ ᱥᱟᱶᱦᱮᱫ ᱪᱟᱨᱪᱟ ᱨᱮ ᱩᱥᱠᱩᱨ ᱨᱮᱭᱟᱜ ᱮ ᱠᱟᱹᱢᱤ ᱟᱠᱟᱫᱟ᱾ ᱛᱟᱭᱚᱢ ᱛᱮ ᱩᱪᱟᱹᱲ ᱠᱟᱛᱮ ᱵᱚᱨᱫᱷᱚᱢᱟᱱ ᱨᱮᱭ ᱦᱮᱡ ᱮᱱᱟ᱾

## ᱥᱟᱶᱦᱮᱫ ᱪᱟᱨᱪᱟ

ᱵᱟᱫᱞᱟ ᱤᱥᱠᱩᱞ ᱨᱮ ᱯᱟᱲᱦᱟᱜ ᱚᱠᱛᱮ ᱠᱷᱚᱱ ᱜᱮ ᱥᱟᱶᱦᱮᱫ ᱪᱟᱨᱪᱟ ᱫᱚᱭ ᱮᱦᱚᱵ ᱞᱮᱫᱟ᱾ ᱵᱟᱰᱟᱭᱚᱜᱼᱟ ᱵᱤᱨᱫᱟᱹᱜᱟᱲ ᱨᱮᱭᱟᱜ ᱢᱮᱜᱟᱡᱤᱱ ᱨᱮ ᱟᱡᱟᱜ ᱵᱟᱝᱞᱟ ᱠᱟᱹᱦᱱᱤ ᱪᱷᱟᱯᱟ ᱞᱮᱱᱟ᱾ ᱟᱡᱟᱜ ᱥᱟᱶᱦᱮᱫ ᱫᱩᱞᱟᱹᱲ ᱫᱚ ᱵᱟᱹᱭᱻᱵᱟᱹᱭ ᱛᱮ ᱥᱟᱱᱛᱟᱞᱤ ᱯᱟᱹᱨᱥᱤ ᱨᱮ ᱩᱪᱟᱹᱲ ᱦᱮᱡ ᱮᱱᱟ᱾ ᱥᱟᱶᱦᱮᱫ ᱨᱮᱭᱟᱜ ᱜᱟᱭᱟᱱ ᱦᱟᱹᱴᱤᱧ ᱜᱮᱭ ᱵᱟᱪᱷᱟᱣ ᱞᱮᱫᱟ᱾ ᱪᱟᱞᱟᱣ ᱦᱤᱡᱩᱜ ᱠᱟᱱ ᱜᱟᱭᱟᱱ ᱚᱞ ᱦᱚᱨᱟ ᱠᱷᱚᱱ ᱥᱟᱦᱟ ᱠᱟᱛᱮ ᱵᱷᱮᱜᱟᱨ ᱫᱷᱟᱨᱟ ᱛᱮ ᱜᱟᱭᱟᱱ ᱚᱞ ᱮ ᱫᱷᱩᱨᱟᱹᱣ ᱮᱱᱟ᱾ ᱛᱟᱭᱚᱢ ᱛᱮ ᱟᱭᱢᱟ ᱜᱟᱭᱟᱱ, ᱢᱤᱫ ᱠᱤᱛᱟᱹ ᱜᱟᱭᱟᱱ, ᱨᱮᱰᱤᱭᱳ ᱜᱟᱭᱟᱱ ᱮ ᱚᱞ ᱟᱠᱟᱫᱟ᱾ ᱟᱡᱟᱜ ᱡᱟᱹᱥᱛᱤ ᱜᱟᱱ ᱜᱟᱭᱟᱱ ᱜᱮ ᱵᱚᱨᱫᱷᱚᱢᱟᱱ ᱨᱮᱭᱟᱜ ᱡᱤᱭᱟᱹᱲ ᱡᱷᱟᱨᱱᱟ ᱜᱟᱭᱟᱱ ᱜᱟᱶᱛᱟ ᱦᱚᱛᱮᱛᱮ ᱩᱫᱩᱜ ᱟᱠᱟᱱᱟ᱾

ᱥᱟᱱᱛᱟᱞ ᱥᱟᱶᱛᱟ ᱨᱮᱭᱟᱜ ᱱᱟᱱᱟᱼᱦᱩᱱᱟᱹᱨ ᱮᱴᱠᱮᱴᱚᱬᱮ, ᱥᱟᱱᱛᱟᱞ ᱠᱚᱣᱟᱜ ᱫᱟᱹᱵᱤ, ᱵᱤᱨᱩᱫᱽ ᱮᱢᱟᱱ ᱠᱚ ᱜᱟᱭᱟᱱ ᱨᱮ ᱥᱟᱵ ᱨᱟᱠᱟᱵ ᱛᱟᱞᱟ ᱛᱮ ᱥᱟᱱᱛᱟᱞ ᱠᱚ ᱪᱮᱸᱜᱷᱟᱣ ᱨᱮᱭᱟᱜ ᱮ ᱠᱩᱨᱩᱢᱩᱴᱩ ᱟᱠᱟᱫᱟ᱾ ᱥᱟᱱᱛᱟᱞ ᱥᱟᱶᱛᱮ ᱨᱮ ᱵᱮᱼᱥᱤᱠᱷᱱᱟᱹᱛ, ᱡᱤᱭᱚᱱ ᱨᱮᱭᱟᱜ ᱡᱟᱞᱟ ᱠᱚᱸᱭ ᱡᱷᱟᱞᱠᱟᱣ ᱨᱟᱠᱟᱵ ᱟᱠᱟᱫᱟ᱾ ᱟᱨᱦᱚᱸ ᱥᱚᱞᱦᱮ ᱨᱮᱭᱟᱜ ᱦᱚᱨ ᱰᱟᱦᱟᱨ ᱦᱚᱸᱭ ᱩᱫᱩᱜ ᱟᱠᱟᱫᱟ᱾ ᱨᱟᱡᱽᱟᱹᱨᱤ, ᱱᱟᱜᱟᱢ ᱟᱨ ᱫᱩᱞᱟᱹᱲᱼᱫᱩᱯᱩᱞᱟᱹᱲ ᱜᱟᱭᱟᱱ ᱛᱟᱞᱟ ᱛᱮ ᱦᱚᱸ ᱦᱚᱲ ᱠᱚᱸᱭ ᱢᱩᱦᱤᱛ ᱟᱠᱟᱫ ᱠᱚᱣᱟ᱾

ᱜᱟᱭᱟᱱ ᱪᱷᱟᱰᱟ ᱠᱟᱛᱮ ᱚᱱᱚᱞ ᱚᱞ ᱨᱮᱦᱚᱸ ᱯᱟᱹᱨᱩᱠᱷᱤᱭᱟᱹ ᱮ ᱛᱟᱦᱮᱸ ᱠᱟᱱᱟ᱾ ᱟᱡᱟᱜ ᱚᱞ ᱠᱚ ᱛᱮᱛᱨᱮ, ᱯᱚᱪᱷᱤᱢ ᱵᱟᱝᱞᱟ, ᱠᱩᱦᱩ, ᱥᱤᱸᱜᱟᱹᱨ ᱥᱟᱠᱣᱟ, ᱵᱤᱸᱫᱤ ᱥᱩᱛᱟᱹᱢ ᱮᱢᱟᱱ ᱯᱟᱛᱷᱟᱢ ᱠᱚᱨᱮ ᱪᱷᱟᱯᱟ ᱟᱠᱟᱱᱟ᱾

### ᱚᱞ ᱠᱚ

* **ᱜᱟᱭᱟᱱ**

1. ᱥᱚᱢᱟᱡᱽ ᱵᱟᱹᱭᱨᱤ - ᱑᱙᱗᱔
2. ᱥᱟᱹᱨᱫᱤ ᱥᱮᱸᱜᱮᱞ - ᱑᱙᱗᱕
3. ᱢᱩᱨᱩᱠᱷ ᱡᱟᱞᱟ - ᱑᱙᱗᱖
4. ᱫᱩᱞᱟᱹᱲ ᱵᱟᱹᱱᱩᱜ - ᱑᱙᱗᱗
5. ᱠᱟᱺᱦᱤᱥ - ᱑᱙᱗᱘
6. ᱵᱤᱨ ᱵᱤᱨᱥᱟᱹ - ᱑᱙᱗᱘
7. ᱧᱩᱛᱟᱹᱛ ᱥᱟᱶᱛᱟ - ᱑᱙᱗᱙
8. ᱯᱟᱹᱨᱥᱤ ᱠᱷᱟᱹᱛᱤᱨ - ᱒᱐᱑᱑

*ᱯᱟᱹᱨᱥᱤ ᱠᱷᱟᱹᱛᱤᱨ* ᱜᱟᱭᱟᱱ ᱯᱩᱛᱷᱤ
* **ᱨᱮᱰᱤᱭᱳ ᱜᱟᱭᱟᱱ**

1. *ᱥᱚᱢᱵᱟᱹᱨᱤ* - ᱑᱙᱗᱗ ᱥᱮᱨᱢᱟ ᱨᱮᱭᱟᱜ ᱑᱖ ᱨᱮ ᱩᱪᱷᱟᱹᱱ ᱞᱮᱱᱟ᱾
2. *ᱠᱩᱠᱢᱩ* - ᱑᱙᱖᱘ ᱥᱮᱨᱢᱟ ᱨᱮᱭᱟᱜ ᱑᱗ ᱥᱮᱯᱴᱮᱢᱵᱚᱨ ᱨᱮ ᱩᱪᱷᱟᱹᱱ ᱞᱮᱱᱟ᱾
3. *ᱫᱩᱞᱟᱹᱲ* - ᱑᱙᱘᱒ ᱥᱮᱨᱢᱟ ᱨᱮᱭᱟᱜ ᱒᱓ ᱡᱟᱱᱩᱣᱟᱨᱤ ᱨᱮ ᱩᱪᱷᱟᱹᱱ ᱞᱮᱱᱟ᱾
4. *ᱨᱩᱛᱩᱡ ᱢᱩᱨᱞᱤ* - ᱑᱙᱘᱓ ᱥᱮᱨᱢᱟ ᱨᱮᱭᱟᱜ ᱒᱖ ᱯᱷᱮᱵᱽᱨᱩᱣᱟᱨᱤ ᱨᱮ ᱩᱪᱷᱟᱹᱱ ᱞᱮᱱᱟ᱾

## ᱮᱴᱟᱜ ᱠᱟᱹᱢᱤ ᱠᱚ

ᱜᱟᱭᱟᱱ ᱚᱞ ᱥᱟᱶᱛᱮ ᱨᱚᱵᱤᱞᱟᱞ ᱴᱩᱰᱩ ᱫᱚ ᱚᱞ ᱪᱤᱠᱤ ᱟᱸᱫᱳᱲ ᱨᱮᱦᱚᱸ ᱜᱟᱹᱦᱤᱨ ᱛᱮ ᱡᱚᱯᱲᱟᱣ ᱮ ᱛᱟᱦᱮᱸ ᱠᱟᱱᱟ᱾

ᱟᱡᱟᱜ *ᱯᱟᱹᱨᱥᱤ ᱠᱷᱟᱹᱛᱤᱨ* ᱜᱟᱭᱟᱱ ᱤᱫᱤ ᱠᱟᱛᱮ ᱵᱷᱤᱰᱤᱭᱳ ᱯᱷᱞᱤᱢ ᱦᱚᱸᱭ ᱵᱮᱱᱟᱣ ᱟᱠᱟᱫᱟ᱾

## ᱢᱟᱹᱱ ᱟᱨ ᱥᱤᱨᱯᱷᱟᱹ

* ᱑᱙᱘᱔ ᱥᱮᱨᱢᱟ ᱨᱮ *ᱵᱤᱨ ᱵᱤᱨᱥᱟᱹ* ᱜᱟᱭᱟᱱ ᱞᱟᱹᱜᱤᱫ ᱡᱟᱢᱥᱮᱫᱽᱯᱩᱨ ᱨᱮᱱᱟᱜ ᱥᱟᱨᱡᱚᱢ ᱫᱟᱜ ᱵᱤᱨᱥᱟᱹ ᱢᱮᱢᱳᱨᱤᱭᱟᱞ ᱥᱳᱥᱟᱭᱴᱤ ᱠᱷᱚᱱ ᱯᱚᱸᱰᱤᱛ ᱨᱚᱹᱜᱷᱩᱱᱟᱛᱷ ᱢᱩᱨᱢᱩ ᱩᱱᱩᱭᱦᱟᱹᱨ ᱥᱤᱨᱯᱷᱟᱹ᱾
* ᱒᱐᱐᱒ ᱥᱮᱨᱢᱟ ᱨᱮ ᱥᱟᱱᱛᱟᱲᱤ ᱜᱟᱭᱟᱱ ᱨᱮ ᱮᱱᱮᱢ ᱮᱢ ᱞᱟᱹᱜᱤᱫ ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ (ᱟᱭᱥᱣᱟ) ᱠᱷᱚᱱ ᱥᱤᱨᱯᱷᱟᱹ ᱪᱟᱞ᱾
* ᱒᱐᱑᱕ ᱥᱮᱨᱢᱟ ᱨᱮ ᱯᱟᱹᱨᱥᱤ ᱠᱷᱟᱹᱛᱤᱨ ᱜᱟᱭᱟᱱ ᱞᱟᱹᱜᱤᱫ ᱵᱷᱟᱨᱚᱛ ᱥᱚᱨᱠᱟᱨ ᱟᱜ ᱥᱟᱶᱦᱮᱫ ᱮᱠᱟᱰᱮᱢᱤ ᱠᱷᱚᱱ ᱢᱟᱹᱱ ᱟᱨ ᱥᱤᱨᱯᱷᱟᱹ ᱪᱟᱞ ᱟᱫᱮᱭᱟ ᱠᱚ ᱛᱟᱦᱮᱸᱫ᱾

* ᱒᱐᱒᱖ ᱨᱮ, ᱥᱟᱶᱦᱮᱫ ᱟᱨ ᱥᱮᱪᱮᱫ ᱨᱮ ᱟᱡᱟᱜ ᱮᱱᱮᱢ ᱞᱟᱹᱜᱤᱫ ᱵᱷᱟᱨᱚᱛ ᱨᱮᱱᱟᱜ ᱯᱩᱱᱟᱜ ᱡᱚᱛᱚ ᱠᱷᱚᱱ ᱢᱟᱨᱟᱝ ᱱᱟᱜᱟᱨᱤᱭᱟᱹ ᱥᱤᱨᱯᱷᱟᱹ, ᱯᱚᱫᱽᱢᱚᱥᱨᱤ ᱛᱮᱠᱚ ᱢᱟᱹᱱ ᱵᱮᱵᱷᱟᱨ ᱞᱮᱫᱮᱭᱟ᱾

## ᱜᱩᱨ

ᱯᱚᱫᱽᱢᱚᱥᱨᱤ" ᱟᱨ "ᱥᱟᱦᱤᱛᱭᱚ ᱮᱠᱟᱰᱮᱢᱤ" ᱥᱤᱨᱯᱟᱹ ᱦᱟᱢᱮᱴᱤᱭᱟᱹ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱥᱟᱶᱦᱮᱫᱤᱭᱟᱹ ᱟᱨ ᱚᱱᱚᱞᱤᱭᱟᱹ ᱨᱚᱵᱤᱞᱟᱞ ᱴᱩᱰᱩ ᱫᱚ ᱒᱐᱒᱖ ᱥᱮᱨᱢᱟ ᱨᱮᱱᱟᱜ ᱔ ᱡᱩᱱ ᱧᱩᱦᱩᱢ ᱢᱟᱦᱟ ᱦᱤᱞᱚᱜ ᱮ ᱵᱚᱸᱜᱟ ᱛᱟᱞᱟᱭᱮᱱᱟ᱾ ᱜᱩᱨ ᱡᱚᱦᱚᱜ ᱩᱢᱮᱨ ᱫᱚ ᱗᱖ ᱥᱮᱨᱢᱟ ᱦᱩᱭ ᱞᱮᱱ ᱛᱟᱭᱟ᱾

### ᱜᱩᱨ ᱨᱮᱱᱟᱜ ᱠᱟᱨᱚᱱ

ᱩᱢᱮᱨ ᱟᱱᱟᱜ ᱟᱡᱟᱨ ᱠᱷᱟᱹᱛᱤᱨ ᱛᱮ ᱩᱱᱤ ᱫᱚ ᱵᱟᱨᱟᱥᱟᱛ ᱨᱮᱱᱟᱜ ᱢᱤᱫ ᱯᱨᱟᱭᱵᱷᱮᱴ ᱱᱟᱨᱥᱤᱝ ᱦᱳᱢ ᱨᱮ ᱵᱷᱩᱨᱛᱤ ᱮ ᱛᱟᱦᱮᱸ ᱠᱟᱱᱟ᱾ ᱧᱩᱦᱩᱢ ᱢᱟᱦᱟ ᱥᱮᱛᱟᱜ ᱵᱮᱲᱟ ᱨᱮ ᱩᱱᱤ ᱫᱚ ᱚᱸᱰᱮ ᱜᱮ ᱢᱩᱪᱟᱹᱫ ᱥᱟᱦᱮᱫ ᱮ ᱦᱟᱛᱟᱣ ᱠᱮᱫᱟ᱾ ᱟᱡ ᱨᱮᱱ ᱜᱷᱟᱨᱚᱸᱡᱽ ᱨᱮ ᱵᱟᱹᱦᱩ, ᱢᱤᱫ ᱠᱚᱲᱟ ᱟᱨ ᱵᱟᱨᱭᱟ ᱠᱩᱲᱤ ᱜᱤᱫᱽᱨᱟᱹ ᱢᱮᱱᱟᱜ ᱠᱚᱣᱟ᱾ ᱩᱱᱤᱭᱟᱜ ᱢᱩᱪᱟᱹᱫ ᱠᱟᱹᱢᱤ ᱦᱚᱨᱟ ᱫᱚ ᱠᱟᱞᱱᱟ ᱜᱷᱟᱴ ᱨᱮ ᱥᱟᱹᱛ ᱟᱠᱟᱱᱟ᱾

## ᱥᱟᱹᱠᱷᱭᱟᱹᱛ

## ᱵᱟᱨᱦᱮ ᱡᱚᱱᱚᱲ